khistorydata/jeongjo-sjw-relations huggingface dataset:
정조 19년 · 목
該留守以內司別提朴大純行色變幻極涉殊常馳啓敎以別提爲名者豈有乘轎之理乎若非別提則初不下去之人亦豈腰間突出乎無論如此如彼與渠乘他人乘渠焉敢開口曰然曰否乎令畿伯捉來送于刑曹嚴囚事令廟堂卽爲分付狀啓還下送雖以留守言之豈敢以不緊沒實之事登聞乎爲先推考
정조 19년 · 강
命呂駿永分揀放送
정조 19년 · 강
命關西遠射武士韓述道道內好窠邊將作窠差送仍以此傳敎輪示各邑金啓默每矢俱越二百步後以聞
정조 19년 · 목
兵曹啓言關西遠射武士依傳敎臣於堂不武臣朔試射時以鐵箭試取則別付料軍官成川出身韓述道一矢一百八十步二矢二百二步三矢二百二十三步順安前萬戶金啓默一矢一百八十步二矢一百九十步三矢二百四步敎以幾年勸獎能得成就其中成川出身韓述道之二矢俱越二百步而第三矢甚至二百二十三步之遠極爲可嘉道內準瓜好窠邊將作窠口傳差送以此意分付該道道帥臣謄關此傳敎輪示各邑此後若有三矢俱越二百餘步者當直除宣沙浦以此更卽申明分付之次人前萬戶金啓默此後更試三矢若越二百步草記如願下去下送每矢番番俱越後使之上送事亦爲分付該道道帥臣○植松萬戶以韓述道口傳擬入批下
정조 19년 · 강
命政院書吏金宗烒更爲嚴杖取招
정조 19년 · 목
刑曹啓言政院書吏金宗烒更招以爲渠之隨行院吏已爲多年則凡諸定式何敢曰不知而今此防啓草記之不得捧入事全然忘却初不據例退却遽然入啓渠之罪狀萬死無惜云渠於特敎嚴問之下初以不知肆然納招今敢以忘却等說游辭彌縫情狀痛惡請更加嚴杖期於得情敎以幺麼院吏頑悍無比定式之下初曰不知始於更招以忘却樣變辭之狀極爲痛惡若此則金石之法令爲院吏所忘却使生疏之承宣自犯毀畵之罪下吏之事官員替當乎究厥所爲不可例杖而止不知與忘却委折更爲嚴杖取招
정조 19년 · 강
召見諸承書于誠正閣
정조 19년 · 목
敎曰持公事入侍承旨不可不備員都承旨黃昇源牌招
정조 19년 · 강
承旨黃昇源上疏引義命還給
정조 19년 · 목
疏略曰臣於數昨業已冒膺於見職則何敢更事引義而側聞大臣分付政曹向日去來之政吏至於囚禁云大臣追提旣往替繫下吏則在臣自處之道何敢晏然冒赴於夙夜之列哉伏乞亟令鐫削臣見帶之職重勘臣瀆擾之罪
정조 19년 · 강
命前掌令李春輔以許遞捧傳旨
정조 19년 · 목
承旨李肇源啓言前大司諫韓用龜以未肅拜當入於許遞現告而以罷職捧傳旨原傳旨改付標以入而前掌令李春輔則昨日擧條才已啓下矣以何傳旨捧入乎從之敎以李春輔則以許遞捧傳旨
정조 19년 · 강
領議政洪樂性上箚請賜領敦寧金履素箚批夬降允從賜批仍命承旨李肇源推考徑頒朝紙者嚴杖取招照律痛懲
정조 19년 · 목
箚略曰昨伏見朝紙有領敦寧金履素箚子入啓故竟日伏俟批旨之下矣晚後始聞至命錄事封還而以不爲入啓更頒云伏不勝憂歎之至大臣之陳箚進言亶出於明義理而嚴隄防仰補袞闕俯伸公義之苦心則事面不輕有異於尋常辭職之比雖有不槪於聖心者勉賜批敎從違之間開示誨諭誠光於聖德而合於敬禮矣何乃初不賜批至使封還耶況旣曰入啓又曰不爲入啓謄諸朝報相繼頒示中外瞻聆莫不駭惑此又事體所在不可不念者也伏乞亟命還入領敦寧箚本卽賜批諭快降允從批以言不可不示信只令封還亦寓敬禮所請不允卿須安心愼攝仍敎曰此批答遣史官傳諭日前領敦之箚封還也亦欲存層節以入啓出朝紙則使之遣史官如未也則招致錄事傳之矣觀於卿箚事實差爽當該承旨推考近來朝紙之不由兩司吏自闕外徑頒之習嚴禁何如則又有此現發令該曹査出各別嚴杖取招照律痛懲草記事分付
정조 19년 · 강
校理吳鼎源以前任梁山郡解由未出上疏辭職踏啓字
정조 19년 · 강
遞知義禁尹師國以徐有防特除其代仍命牌招
정조 19년 · 목
政院啓言監兵使遞來後密符親納例也而前京畿監司徐有防使褊裨替納請依定式推考允之敎以豈可各各勉出則見昨日爲廣留酬應之擧聞再昨夜爲廣留處分之敎但知踼蹶之爲目下當於理替納豈成說乎在外知義禁許遞其代除授牌招察任
정조 19년 · 강
分揀朔書文臣金邁淳禁推
정조 19년 · 목
敎曰新榜假官中不見金邁淳之名問之以月前朔書之未及書呈例捧禁推傳旨而然云其時傳旨以休紙還下其委折該房査處邁淳分揀
정조 19년 · 강
遞執義柳畊持平洪秉臣
정조 19년 · 목
政院啓言大司憲掌令二員持平一員未差執義柳畊持平洪秉臣在外監察茶時敎以執義持平亦爲許遞
정조 19년 · 강
遞判尹金文淳仍任前判尹具㢞
정조 19년 · 목
敎曰未肅拜判尹許遞前判尹具㢞仍任牌招察任
정조 19년 · 강
命副修撰李明淵罷職傳旨勿施承旨李肇源推考
정조 19년 · 목
因玉堂罷職現告敎曰其中李明淵則文雖荒糅言不隨衆此等之人合有參恕況古弼之事何與於故相而豈可混捧傳旨承旨推考傳旨勿施
정조 19년 · 강
命植松萬戶韓述道道內相換
정조 19년 · 목
因該萬戶望筒有是命
정조 19년 · 강
罷副校理鄭來百副修撰韓致應
정조 19년 · 강
以李鼎揆爲大司諫李龜雲爲執義宋翼孝爲司諫金若鍊爲獻納趙錫晦金驥燦爲正言李城輔邊景祐爲掌令李鼎秉姜碩龜爲持平竝前望也
정조 19년 · 강
命今年慶科文科年五十人依例陞六今日政竝典籍加設啓下待窠陞實
정조 19년 · 목
敎曰科前五十例皆出六況今榜科名有所重何可踰年乎大臣近不登筵姑不提奏矣今番慶科文科年五十依例陞六而今日政典籍一竝加設啓下待窠次次陞實
정조 19년 · 강
命慶尙兵使待下批催促辭朝
정조 19년 · 목
以洪秀晚爲副校理朴鍾淳爲副修撰林道浩爲兵曹參判洪仁默爲慶尙右兵使
정조 19년 · 강
命明川府永興本宮祭物封進愆期委折査實以聞該府使金宅和待査啓回下捧糴出場勘罪
정조 19년 · 목
先是咸鏡監司趙宗鉉以永興本宮祭需魚物過時輸納明川府使金宅和罷黜馳啓至是因該府使望筒敎以更思爲所重雖令差代此時民事守令迎送宜念祭物封進愆期委折爲先査實狀聞事回諭該府使勘罪待査啓回下捧糴出場事分付
정조 19년 · 강
命湖南暗行御史鄭晚錫別單中珍島穀簿軍額牧場事付之道臣釐弊或具意見以聞所安島宮屯事拔例査啓設鎭事論理狀聞耽羅公行時島民受困事道臣與地方守令面議亦爲狀聞
정조 19년 · 목
備局啓言向因湖南暗行御史鄭晚錫別單回啓更加理會期於對揚事命下矣蓋此繡單所論邑弊民隱外面驟看無非可以釐革者而第其間或有法久弊生者或有襲謬成例者或有不必上煩者或有未諳事情者苟欲逐項依施則誠恐一瘼纔祛一瘼復生不可不較量其緊歇輕重當次第條陳而其中珍島郡穀簿各樣逋負邑弊轉痼事本郡穀簿之已成痼弊今爲九年而有官逋焉有吏逋焉非由於昨年歉荒可知吏逋固已可駭官逋是何名色此而置之大關國體令道臣細加査櫛待秋成準數捧上負逋之該吏自本道照法重繩冒犯之該倅竝與年條穀數而指名狀聞以爲拿問嚴勘之地珍島郡他邑移來軍兵還送事若不及今變通終至責徵身布則其勢必將歸於隣族之侵而瘡痍甫起之類又不得聊其生矣依繡啓所論樂安水鐵匠十三名金溝騎兵二名興陽水軍二十名毋論還送本邑與移送他州於此兩者道臣酌量事勢卽爲釐正似合事宜珍島牧場事或曰移設牧官或曰合屬本郡前後議論各自不一而利害便否有難遙度分付司僕寺發關知委於該道道臣詳察地勢採探民情論理狀聞後仍令本寺稟處所安島延齡君房屯稅事每結米八十斗宮差供饋米五十斗去核五百斤添價各一兩餘云云宮差導掌或多橫歛之弊而非但比年以來朝令截嚴宮屯之有土無土自有一副當當納之數爻則導掌雖無狀豈有年年三四倍懲捧之事民人雖畏怯亦豈有年年三四倍備納之擧乎揆以事理全不近似而繡啓旣如是丁寧亟令道臣取考其捧上册子探問其稱冤有無依他宮房例一一釐正後形止狀聞所安島設鎭事民人被困於邑屬而無主張禁止之人則乃有此設置鎭將之願其情可謂慽矣而供億等節申明舊典嚴立科條則可以快祛如前之弊其外侵漁之端道臣守令若能隨事嚴斷則亦可以永賴矣設置鎭將事勢恐涉張大置之濟州公行往來候風時供億之需狀歛島民事蓋濟州都會官每歲以康海兩邑輪回差定凡係公行往來之人自官供億自是事例而貽弊窮民越視秦瘠全不備給任其狀歛者事體所在萬萬駭然此不必別立科條只宜申明舊式俾不得違越而已以此意嚴飭兩都會官各其當次時公行往來之人毋論上下尊卑又無論候風淹速供億之費幷自都會官計日輸送雖微瑣之物若或有侵徵島民之弊則當該守令論列狀聞拿問嚴勘之意更爲定式施行又或因循不察現發於繡衣或使星之行則當該道臣一體論責事亦爲分付何如敎以今番湖南繡啓之次次回啓蓋欲責其實效也穀簿事軍額事牧場事付之道臣拔例釐弊或具意見狀聞所安島宮屯事曾聞該宮導掌之弊不特所安島爲然云先從該島拔例査覈狀聞該島設鎭一款卿等持疑之論誠然而道內事情或皆爲便乎此亦論理狀聞該島民公行受困事不可但以嚴勘嚴禁等說塞責杜弊亦令道臣與地方守令面議行之永久民得安奠之策一體狀聞如是措語下敎之後若無實效反不若循例回啓幷以此意令道臣知悉
정조 19년 · 강
命內司別提朴大純令沁留嚴杖卽其地充軍
정조 19년 · 목
刑曹以內司別提朴大純捉來嚴囚啓敎以下送該府令守臣城門外開坐嚴杖後卽其地充軍
정조 19년 · 강
還送平安兵使申應周狀本仍令廟當嚴飭以江界等邑所送襦衣紙衣派及形止狀聞北道亦一體嚴飭
정조 19년 · 목
該兵使以江界等邑所送襦衣紙衣考檢護送馳啓敎以欲見循例祗受狀啓則何必屢煩飭敎乎此狀啓啓字爻周還下送仍令廟堂枚擧嚴飭眞箇波及眞箇有效然後以其形止狀聞北道一體嚴飭眠盾之祗受狀啓無敢爲之事分付
정조 19년 · 강
命平安道帥臣另擇興武貢武院武士四歧俱當者每歲末上送壯勇營
정조 19년 · 목
平安兵使申應周狀啓以爲今番慶科唱名淸北武士中六兩一百四五十步能射者咸聚臣營躬自監試定州出身李成沆能越一百五十步以上從自願陞差本邑任窠○平安監司金載瓉狀啓以爲今番慶科唱名淸南武士中六兩一百四五十步能射者臣自監試龍岡出身盧宗文能越一百五十步以上從所願陞差本邑任窠而鐵箭遠射人勸奬之方兵營則設置貢武院者已有年所臣營則始自今秋拮据財穀因葺舊廨名之曰興武院募得列邑之能射一百五十步以上者定以五人之額且擇營下校列中鍊習射藝者一人稱以訓長各設料窠及弓矢之資每朔間五日試取都計劃居首二人分等施賞間又別試才別給賞格每年四月十月兩次都試取終不長進者則才落若可成就者則新抄另加敎習待其二百步能射後隨卽啓聞抄上敎以兵營已有貢武院監營則今始設與武院道臣事極爲可嘉此後勸奬之方益加留意雖以京師言之勸武以吏曹與副提學等名宦至親爲之自是古例一視之道京外何異興武貢武院武士另擇地處而地處好身手好遠射兼有膂力四歧俱當者如有之兩院中一人每歲末監兵營較試十分可合則修狀啓上送于壯勇營以爲別般收用之地若乏人以不得擧行之意狀啓亦爲枚報兵曹及該營而萬一拘於顏私苟充上送道臣難免薦擧不公之罪以此分付
정조 19년 · 목
敎曰莫重日記有此疏漏修正之前不可入侍以此知悉
정조 19년 · 강
召見承旨洪義浩藥房都提調洪樂性提調李時秀京幾監司沈頤之于使殿
정조 19년 · 목
敎曰昨日入侍承旨持日記校正件入侍○政院啓言藥房都提調洪樂性爲承候來待敎以慈候比朝差勝卿等入來本院問安聞欲爲之慈心甚以不安爲敎卿則旣入來入侍○樂性曰伏承慈候當寒欠和不勝憂慮夜間諸節更若何予曰慈候常以膈火有足部搔癢之候矣自昨夕左足內踝上有小癤如水泡樣微有浮意始貼膏藥旋試鹽湯經夜之後頗有減意係是表症自易復常焦慮之餘還切萬幸樂性曰今承聖敎萬萬慶幸矣予曰方以蘇葉煎水作木米餠貼傅更試何劑可奏卽瘳醫官白聖一對曰皮麻子添入作餠連爲溫貼似好矣予曰依此爲之而提調先退監製以入樂性曰元子宮今方侍坐仰瞻岐嶷之儀不勝喜幸予曰遊嬉有度朝而不怕寒夜亦不耽睡可謂異事樂性曰不畏風寒實由元氣之充溢不耽寢睡亦緣精神之發越下情欣忭尤不勝萬萬臣有耿耿之忱將待亞歲陳請而先此仰達矣元子宮歧嶷日就萬姓延頸册封之禮待春卽擧區區顒祝矣予曰明歲卽符肅廟册封之年非不好矣而予意則尙云早矣欲自明年姑先就傅於外而册禮則不以爲急矣樂性曰睿學自底就將逈出凡常云實是臣民之福也予曰聰明超異不待課習覽則輒記近日突誦小學一卷及唐詩二卷而如俗稱初中章之例拈呼一字則必突誦厥字所有之全篇此亦異矣樂性曰天從之姿不學而能欽仰欽仰
정조 19년 · 강
罷修撰鄭東榦副修撰朴鍾淳職
정조 19년 · 강
命戶判李時秀總戎使徐龍輔專管支勅事與三道道臣往復停當
정조 19년 · 목
京畿監司沈頤之啓言客使當前支勅定例雖已頒行沿路各邑必欲務勝之故鋪陳屛帳及饌品飯供物色尺數邑邑各異以致許多弊端今若始自京畿初站至義州終站無論大小物種色品高低泯然一色彼此無所加減則非但爲省弊之道庶無支勅時紛拏之患自廟堂作爲一定之制嚴明知委雖微小之物若有毫分違越之事當該支勅官嚴加勘處則其弊可除矣從之敎以備堂中戶判總使專管支勅之事與三道道臣預爲往復停當而卿先出假令自畿內弘濟院至義州無或一毫有不齊之歎而如是嚴飭之後若有務勝之處令遠接使先從該守令狀聞論罪事預令三道知悉而又或籍此應行之事或有不勤亦豈成說乎一體嚴飭
정조 19년 · 강
命京畿列邑捧公都會初抄試券上送令監司沈頤之考試再試亦依昨年例試取于營下
정조 19년 · 목
京畿監司沈頤之啓言昨年本道公都會特軫試邑之弊別下有旨各其守令聚該邑擧子於官庭以其下送之題捧券上送于巡營自巡營送于內閣大邑取三人中邑取二人小邑取一人其中貧儒給糧上送令都事都試於新營捧券入送依華城公都會例令原任直提學徐有防考試講則亦依華城以製述爲之而此無定例之事今年則何以擧行乎敎以道內之每年設監試初試卽諸道所無之弊而可東可西之事不必續續更張從後措一定式亦可至於今年則秋務凡事前伯皆措置卿亦優間初抄使列邑捧券上送卿考試而再試則亦依昨年例營下試取試官則卿爲之
정조 19년 · 강
召見承旨鄭尙愚于便殿
정조 19년 · 목
予謂尙愚曰日記幾何較正乎尙愚曰幾盡釐正矣予曰近來政院日記注書全不致意承旨亦不察飭非但誤書與違式筵話多不載錄已是可駭而今六月慶禮卽莫重莫大之慶而取見日記記注之疏略筆晝之麤劣尤極駭然此後則各別察飭
정조 19년 · 강
抹下李商一等監軍單子使之休息
정조 19년 · 목
因監軍單子抹下李商一李儒燁柳得源李石求趙濟民趙達洙李亨謙李鼎會金植李儒晦李儒秀盧秉任聖皐柳曮等敎曰抹下諸人待申善應等輪回捉巡其前拔之使之休息
정조 19년 · 강
拿處宣陵直長尹熤及金鎰李章垕南宮惺許珩鄭日泰等
정조 19년 · 목
熤以陵官謂有所懷入來政院擧措駭安鎰等以新恩不告院中徑先下鄕也
정조 19년 · 강
命舟橋司都廳具明遠御營千總中相換
정조 19년 · 목
舟橋司堂上徐龍輔啓言本司多有擧行之事而都廳具明遠方帶訓局千總番次相妨請御營千總中相換事分付從之
정조 19년 · 강
領敦寧金履素陳箚封還
정조 19년 · 목
其箚曰臣於近日病伏垂死一切世事耳目每後於人昨晚始伏見左相箚子其於柳星漢事證卞頗詳然於一二句語中不能無差爽而疑眩者豈左相於伊時事見聞未眞不知頭緖段落而然耶抑非不知之積抱耿耿如自家所云必欲一爲之說耶噫星漢事思之心驚言之膽悸臣之得免於坑坎有今日衽席之安者伊誰之賜也箚中所謂大臣往復之書辭云云卽指臣向年事而謂也當初星漢之投疏也上款凶言陰憯叵測卽廷臣齊憤共討者而至於下款謊說事緣臣等誣及太淸則驚惋之心又別於人必欲面詰言根故移書要見而已初無槪及於渠疏之語而惟其狡猾之性逆覷臣心答辭之凶悖專是譸張謊說則卽此一幅書又渠上款凶言外一件眞臟也此事本末具悉於伊時遭人言自訟之章久已爲聖明之所洞燭朝廷之所共知而今忽事情倒換有若臣之書辭渠之答語俱在於上款之爲者然臣所謂差爽者此也且箚中起語則曰大臣往復之書辭其他私室酬酢皆以爲事關莫重云爾則其所致討豈有異辭云云旣雙擧而竝引之至結語則曰私室酬酢本無明證云云忽單提而獨斥之所謂書辭云云不足有無耶抑謂書辭云云實爲肯綮耶上段之首加攙及者何意下段之寂無歸宿者亦何故豈構文之時偶未及照管耶抑不言之中幷抱於無證之科耶自家涇渭想必有在臣所謂疑眩者此也雖然以此大臣之明識達見其於斷入逆順論事是非之際宜無疏忽於奏御之辭則存此斥彼得非出於內雖深惡外示相敬之微旨也耶然則不待明言而所謂往復一事亦歸無證虛妄之中矣執此而究旨不其然乎不其然乎噫此事於臣前旣酷遭據摭幾陷穽罟今又勒被變幻將歸虛妄穽罟則蒙殿下拯拔之恩虛謊則將又從誰而辨也吁亦不幸之甚矣此莫非臣平日行已無狀持身不重見輕於同朝之致也以何顏面復立於人世哉撫躬悼歎寧欲溘然而無訛也噫奸賊之矯誣聖德疑亂群聽之千罪萬惡甚至於此事之譸張則凡今日在廷之臣孰不痛惋沫飮而惟彼上款凶言之爲星漢斷案已在於萌諸心筆之書之時豈可以奸賊之乘間譸張而竝恕其萌心筆書之罪耶星漢之有情無情人見固各不同而若其事實之差爽則有不得不趁卽明暴者故玆敢收召精神略陳如右
정조 19년 · 강
召見藥院提調李時秀于便殿
정조 19년 · 목
時秀曰夜間慈宮癤候若何予曰一向差勝而諸節姑未快復矣予謂醫官鄭允僑曰昨日小麥餠貼傅不無其效今日亦爲進貼乎允僑曰小麥餠有生肥之功限癤處完合連爲進貼似好矣予謂時秀曰支勅事昨於畿伯擧條使卿及總戎使專管事賜批矣須與總帥相議自義州至高陽支勅諸節一竝均齊俾無各自務勝之弊時秀曰屛帳等屬自可均一而至於饌品則必多難齊之端矣予曰此則從便知委時秀曰帷帳之必用紋緞恐不必然竝以我國所產之紬爲之似好而此亦經稟然後可以知委矣予曰我國自來朴素固當稱其有而爲之何必遠求錦緞務尙華侈也
정조 19년 · 강
命江界別貿蔘領來將校本道邊將空闕衛將從自願口傳擬入採納人帖加成給別貿外蔘以公穀會減仍命闕東加封蔘依江界例會減採納人亦帖加成給
정조 19년 · 목
藥房提調李時秀啓言慈殿慈宮進御所用江界別貿蔘才已捧入有前例考奏之命矣取考昨年再昨年前例則齎來人一裨一校賞加最高重數採納人優給厚價帖加成給其餘諸人隨其重數令本道本邑分等施賞所納之蔘亦皆優給原價而今年齎來本邑將校聞是昨次齎來已蒙加資之恩云故仰達矣從之敎以將校則再次領來云其在爲所重之道不可無酬勞之典本道邊將或空闕衛將中從自願口傳擬入事分付又敎曰今番江界捧進蔘品有一本重一兩四錢者採納人帖加成給而別貿外蔘亦依別貿例會減公穀事分付又啓言今番關東秋等蔘封進時道臣以五臺山及金岡外山所採獨頭蔘十一本五兩四錢重元數外加封以進不但重數之最多諸醫官皆以爲蔘品顯異可合御藥之需云道臣旣爲御藥所用以名山眞品別採封進則不當如江界別封蔘之價本會減請與元等蔘一體捧入敎以爲殿宮湯劑所用江界猶有別貿之擧則況此名山眞品政合所用乎道伯事誠意可尙揆以事體豈可不爲會減乎依江界例以公穀會減採納人帖加成給以示爲所重不惜賞典之意
정조 19년 · 강
命以來月初三日親行景慕宮冬享
정조 19년 · 목
因禮曹取稟有是命該曹以省牲器親行磨鍊啓稟敎以依例磨鍊○兵曹以景慕宮擧動時隨駕留陣軍兵磨鍊啓稟敎以訓局步軍十五哨馬軍五哨爲先後廂禁軍二番隨駕路由館峴留營留陣斥堠伏兵扈衛軍官有廳軍官竝除之
정조 19년 · 강
御便殿受靈槐臺碑印本禮曹判書具允明等施賞有差仍頒碑本于諸臣
정조 19년 · 목
敎曰溫宮靈槐臺碑印本今日上來禮房承旨與閣臣具儀伏鼓吹由萬八門陪進則當親受令該房知悉又敎曰今年得聞溫宮三槐古蹟建閣竪碑若有所待予所起感而興愴當作何懷力役告成印本親受盛蹟之登聞在於詣水原宿次之時豈不奇異乎況董工之勞不少地方官郡守下緯鎭關西邊地如有準瓜人作窠今日政口傳差送道伯李亨元熟馬一匹面給時道伯柳焵半熟馬一匹賜給昔年駐蹕時道伯卽綾恩而今日以禮判出肅綾恩君具允明家衣資食物令該曹輸送昔年地方官贈參判龍恩君尹琰也承敎手植三槐其子閣臣尹行恁今又奉敎書陰記大鹿皮一令賜給看役嘉善李應器邊將待窠卽爲調用營裨前郡守尹▣因其窠復職營校京寫字官工匠等依判下令該曹該道施賞又敎曰靈槐臺碑印本三十件十件內入二件宙合樓一件奉謨堂一件華城行宮一件園所齋室一件景慕宮齋室二件西庫一件外奎章閣一件內閣四件京史庫赤裳山城太白五臺山一件尊經閣一件御筆前面北漆監董閣臣李晚秀一件碑陰書進閣臣尹行恁一件庚辰溫幸時本道觀察使綾恩君具允明一件建閣紀蹟道臣李亨元一件地方官下緯鎭處竝安寶賜給
정조 19년 · 강
左議政兪彥鎬家遣御醫看病
정조 19년 · 목
敎曰左相家遣御醫持藥物看病○御醫朴明逵書啓以爲左議政兪彥鎬病症大槪諸節與脈度比昨日一樣而藥則橘皮煎湯加人蔘一錢今日又爲煎用敎以不離看病
정조 19년 · 목
因來初一日輪對取稟敎以當次人受點後日次待令
정조 19년 · 강
命以明日設柑製于春塘臺
정조 19년 · 목
敎曰今年酖羅貢相橘柚皆停之當以柚子代頒湖南貢柚適到明日春塘臺當頒柚時刻差晚爲之別雲劍外侍衛以入直擧行
정조 19년 · 강
命京畿水使鄭昌順以虞候設置當否論理狀聞
정조 19년 · 목
該水使以虞候設置未能指一詳奏不勝惶恐馳啓敎以以此換彼旣無所費無中生有亦足疏鬱而帥臣意見不爲條陳狀啓還下送當否間使之論理狀聞如以設置爲可竝與合行條件成節目後錄馳啓事分付
정조 19년 · 강
壯勇營以鄕武士試財放各技優等人及別試射鳥銃沒技軍別單啓
정조 19년 · 목
鄕武士試射放別單閑良李豊鳥銃初次邊三中再次貫一中邊二中比較鳥銃邊一中金時範島銃初次貫一中邊二中比較鳥銃邊二中廉聖寬鳥銃初次邊三中此較柳葉箭邊四中史元雄金東喆鳥銃初次貫一中邊二中比較柳葉箭邊三中朴尙偉金福乭鳥銃初次邊三中比較柳葉箭邊三中以上直赴殿試姜光益鳥銃初次貫一中邊二中比較柳葉箭邊二中扈成偉千聖元鳥銃初次邊三中比較柳葉箭邊二中吳原彬高就漢張龍千柳葉箭邊三中以上直赴會試○鳥銃沒技軍別單中司後哨軍良人姜舜福邊三中兼司僕除授
정조 19년 · 강
飭讀券官尹蓍東膺命
정조 19년 · 목
敎曰讀券官尹蓍東懸病云卽爲牌招○因尹蓍東牌不進推考傳旨敎以大臣適皆有身病一品重臣亦甚乏人此時違牌事體未安況一品命官雖非文任例皆爲之帳殿當寒殿座已久更卽牌招卽令入來又因尹蓍東再牌不進推考傳旨敎以過矣此非如是之事更爲牌招
정조 19년 · 목
具翼善冠袞龍袍陞座試官率儒生入庭行禮訖以淸問下民爲賦題懸題後頒柚乘輿出靑陽門明光門入保定門還內
정조 19년 · 강
命沁都還餉略加闊狹以捧
정조 19년 · 목
備局啓言卽見江華留守金履翼狀啓則以爲本府境內晚付晚移殆過其半雖謂之大歉未爲過語自開倉之初被災民人擧懷遑急而得見京畿監司狀啓則豊德交河兩邑新還三分一代捧通津等八邑四分一代捧其餘諸邑被災處五分一代捧本府農形果無異同則其在一視之政宜蒙均恤之澤而本府倉餉米及各鎭堡還米除甲寅當捧條外當年所捧合爲一萬九千三百六石零顧令荐歉之餘本色準捧實無其路本府新還依隣邑例以相當穀分數準折代捧事請令廟堂稟旨分付矣本府以環海之地今年農形之失稔大體與沼邑無甚異同民情之艱窘可以推知守臣所請不但視例於隣境槪亦出於不獲已而軍餉法意本自嚴重本府事體尤爲逈異除非大無之歲則餉穀代捧決難輕議竝依本色準捧之意請分付允之敎以民勢如果難强使之略加闊狹
정조 19년 · 강
命永柔等邑大米換作竝依道臣狀請施行
정조 19년 · 목
備局啓言卽見平安監司金載瓉狀啓則以爲本道還穀名色淆雜無一相符永柔縣大米爲一萬二千八百七十石零小米只是二百九十餘石咸從府大米爲一萬五千八百石零小米只是一千三百九石零安州牧大米爲七千六百二十六石零小米只是七百八十石零龍岡縣大米爲七千三百五十七石零江西縣大米爲五千二百二十一石零今年畓農歉荒還民益復紛然永柔咸從安州大米限三分一龍岡江西大米限四分一換作小米事請令廟堂稟旨分付矣穀名之淆雜如此民情亦願換作則依請許施似爲便宜而萬餘石之一時換作亦涉重難永柔咸從安州大米限四分一龍岡江西大米限五分一換作小米而詳察民情事勢果是不得已之事則待明年更爲論理報來之意請分付敎以流來積弊在於相換與代捧則依狀請許施不害爲責實之政竝依道臣言爲之以關西捧糴可謂後時卽爲行會
정조 19년 · 강
遣史官問左議政兪彥鎬病
정조 19년 · 목
敎曰左相家遣史官問疾○假注書閔令儒書啓略曰臣敬奉聖敎馳往問疾于左議政兪彥鎬所住處則以爲昨伏蒙特遣御醫來視賤疾仍頒珍劑病裏惶感歷宵靡定史官又奉聖敎俯問加減益不勝惶隕感泣之至云矣
정조 19년 · 강
命朝官外閑散出身犯夜人送于兵判依更數嚴棍仍著爲式
정조 19년 · 목
禁府以犯夜人出身金聖得拿囚啓敎以移送兵曹○二所巡廳啓言去夜犯夜人幼學黃仁綱出身曺漢國執捉而漢國係是出身移送禁府仁綱移送秋曹敎以出身之移義禁府在渠輩反爲苦弊若値禁府之不卽開坐公然滯囚此後朝官外閑散出身則送于兵判依更數嚴棍草記大司馬體貌雖自別比之判金吾輕重何如王府之於兵曹亦然以此定式以爲公私俱便之地可也
정조 19년 · 강
科次柑製試券于便殿
정조 19년 · 목
予曰此書題似不容易矣試官尹蓍東曰若非實才不能得意矣予曰柑製自古限促故古例不書限今則旣不書限日氣亦不甚寒以申時捧券事分付試所承旨○敎曰柑製居首幼學趙晃鎭直赴殿試之次幼學朴圭壽直赴會試之次幼學李興沼李潢李運德閔師容各給一分○敎曰入格儒生明日待令
정조 19년 · 강
命金吾時囚勿拘齋日及殿座捧供金鎰等限滿捧供配尹熤于珍島郡分揀順天府使金翰東等
정조 19년 · 목
敎曰日寒若此時囚皆令勿拘齋日及殿座捧供其中注書望圖避下鄕之類限滿後捧供而時囚中尹熤擧措萬萬駭惡不可不嚴處卽爲遠配○禁府啓言尹熤珍島郡遠配請依例押送配所允之又啓言頃因全羅道暗行御史鄭晚錫書啓順天府使金翰東長興府使許溟康津縣監李勉輝獒樹察訪禹錫龜等令該府拿問處之事傳旨啓下而繼伏承待秋穀成熟拿來之命故知委於該道秋穀已爲成熟之意自該道今方報來矣金翰東許溟李勉輝禹錫龜等俱在任所請依例拿來敎以此時守令察訪不可曠官姑爲分揀
정조 19년 · 강
放院吏金宗烒仍飭涉禁文蹟毋敢捧入
정조 19년 · 목
刑曹啓言政院書吏金宗烒更招以爲渠以年淺愚迷之致莫重定式全然忘却金吾草記冒禁捧入嚴敎之後始爲覺得而初供時以不知納招者專出於慌怯罔措不能詳告之致及至再次杖問之時果以忘却之意從實告達實是忘却而初云不知者萬死無惜云屢次嚴杖之下仍以忘却之說一直抵賴請各別嚴刑期於取服敎以爲先姑爲放送卿其直房開坐院吏等一竝捉致此後以禁令爲名之事凡係定式外文書若或捧入座目首吏上直首吏嚴刑三次絕島爲奴該吏嚴刑定配之意捧侤音
정조 19년 · 강
召見諸承旨及入格儒生于誠正閣
정조 19년 · 목
諸承旨持公事入侍也○予命檢閱吳泰曾呼新來以入命承旨洪義浩捧趙晃鎭進退賦書入其餘儒生先爲進前儒生朴圭壽等以次進伏予問朴圭壽曰做賦幾許圭壽曰三百首矣予問李興沼曰做賦幾許興沼曰二百首矣予問李運德曰汝父曾經宮官爾知之否運德曰知之矣予曰汝年幾何運德曰五十四矣予問閔師容曰做賦幾許師容曰百首矣予命召趙晃鎭進前曰汝年幾何晃鎭曰二十五矣予曰汝與冕鎭爲何晃鎭曰臣之兄矣予曰汝兄弟幾人而汝爲第幾行晃鎭曰臣則冕鎭之第四弟而兄弟則六人矣予曰汝爲誰壻晃鎭曰辛景愈之壻矣予曰做賦幾許晃鎭曰三百首矣義浩進讀晃鎭進退賦三句曰天高臨於白日幸遭時於文明沐聖化於述蛾荷隆渥於登龍臨春塘而賜柑忝第一之新榮予謂晃鎭曰此後益加努力
정조 19년 · 목
時秀曰夜間慈宮癤候若何予曰昨以南苽片貼傅矣癤候浮高處稍減熱候亦少止寢睡諸節安隱慶幸何言仍命醫官白聖一鄭允僑進前予曰生南苽頗有效今日更當進貼乎允僑對曰連爲進貼似好矣予謂時秀曰山沼穀換賣事諸道査啓混雜無別令不可不信卿須詳探只以當入者指名論理草記時秀曰自廟堂査實存拔亦涉如何臣意則更爲發關於兩南諸道使之更加詳査分輕重稟處似好矣予曰事體似然依卿言爲之
정조 19년 · 강
命以來月初一日行景慕宮親享
정조 19년 · 목
敎曰來朔朔享距大享只隔二日而今年歲色垂暮豈可命攝明日當詣齋所親行朔享禮畢後卽當還宮而門路以逌瞻門爲之行祭執事官及侍衛從最省約例爲之出宮則差晚午未時辰間爲之待下敎只入正時該房知悉又敎曰明日景慕宮朔享親行時齋宿省記不必爲之以此分付○兵曹以明日景慕宮擧動時環衛軍兵磨鍊啓稟敎以今番則御營大將率新營入直鄕軍及弘化銅龍門入直軍除營直出用餘皆置之
정조 19년 · 강
遣史官諭左議政兪彥鎬仍問其病
정조 19년 · 목
敎曰左議政家遣史官問疾以來又敎曰卿等之秉執與遭逢皆在於此義理不有疇昔之秉執豈獲初元之遭逢日前箚辭恥其君不及堯舜當與昨夏齋居綸音表裏看揚先徽懿子職固然宣上德美臣分當耳卿言予言予心卿心往年聲討柳星漢之大臣諸臣誠忠智慮豈或歇後於卿而彼乃如彼云云卿則如是云云攻之雖無異辭特卿則悟予言之近道契予心於當理不殺爲武不怒爲勇使卿素所秉執撑天亘地眞正大義理無一纖毫罅漏逼仄處欲望從來遭逢之永有辭於千禩億歲如是如彼之間卿果然高於人一等差待面對竊擬一攄聞卿愼節有非旬日可責視務適因問疾之行先布蘊中如右前批中敷示事終無一言之剖析則沒證蔑驗惹人疑晦將無同於星漢父子之伊時纍案何以服今人之志而禦後世之譏乎其疏之外別有奸狀之媒孼播在人口至及公車大臣諸臣之沫血飮泣義分之所不敢不然最是一二文蔭重臣之章啓發者孔多苟非然也竊取麟經之筆彙成明義之編而荏苒廿載欲言迄不忍之微旨奧意何由彰之暫任其紛然眎予心也旋防其厲階炳奸狀也予所惓惓於講明之方者自有反復斟量莫忘摛院前席之諭
정조 19년 · 강
禮曹判書具允明上疏辭職賜批
정조 19년 · 목
疏略曰噫臣之去就可謂進退俱難惟有一謝天陛可以粗伸義分而初寒猝劇貞疾越添殆同不生不滅昨始稍有省覺扶將肅命而適會聖上感舊之懷深切於今年如臣初無可紀之勞而至蒙便蕃之賜昔年道伯今日禮判之敎亦出眷顧之盛意臣於是益不知死所也顧臣一肅卽是瓜期而況親享不遠禮儀有事忝長官之列無駿奔之望私心悚懍固不足恤而其於國體朝儀果復何如哉伏乞亟許解臣職名以安微分批以大昨衣資食物輸送之擧爲所重也識舊蹟也予之起感無以爲懷卿亦必與以爲榮愴至於禮儀使亞堂替行載在五禮儀卿其勿辭俟日暖後行公
정조 19년 · 강
還送北兵使李源狀啓仍飭隨事小心無或犯科
정조 19년 · 목
因源北評事李羲甲到任狀本敎以果如是赴任而果無相左乎卿之特除出於念舊之意則下去之後治聲藐然關北諸邑貽羞多端比之前令尹可謂太不及此姑舍是以卿地處叨此邊閫政宜報效之不暇反不若在南閫時極爲駭然此狀啓還下送其委折首實狀聞而營下有衣繡之人摩天摩雲之間亦有露跡潛蹤之數頭虎狼卿其爲先悚息屛氣竝與十邑諸倅隨事小心無或犯科事回諭
정조 19년 · 목
敎曰卽見雲臺之報啓云以辰時微雷而莫之聞焉苟使予一心對越聽於無聲監生之聞者予豈不聞矧當收藏之節有此隱微之響思傳戒懼之工尤屬目下猛省之第一義減膳文具也求言實際也顧予方寸間間斷如右自訟而闕遺之隱而現微而著於政令施措之外者咨爾喉舌論思言責之臣極言無諱啓我昧昧之思是爲以實不以文之一助
정조 19년 · 강
遞承旨李祖承崔獻重以金履成李義駿爲承旨幷前望也
정조 19년 · 목
敎曰右承旨許遞又敎曰求言於喉舌而左承旨右副承旨以時任之子大臣必當箚引義難容說左副武臣同副未肅拜一員未差院中只有知申一人備員然後可爲院議未肅拜承旨許遞與未差之代前望單子入之待下批牌招察任
정조 19년 · 강
命假注書曺錫中拿問嚴勘
정조 19년 · 목
政院啓言再昨日次對時大臣擧條正書之際落漏不書至於十一字之多注書之全不致敬有此做錯萬萬駭然原擧條改付標以入當該注書所當重勘而本院請推之外無他可施之罰何以爲之敎以拿問嚴勘
정조 19년 · 강
命藥房提調洪檍牌招察任
정조 19년 · 목
敎曰藥房提調洪檍今日不爲仕進云牌招察任
정조 19년 · 강
推副校理李福潤仍命牌招入直
정조 19년 · 목
福潤違召政院捧入罷職傳旨敎以只推政院又以諸玉堂在外上下番俱空啓請未差之代開政差出敎以違牌玉堂旣命只推牌招入直
정조 19년 · 강
命坡州前牧使徐英輔仍任新牧使曺允精都監千總作窠遞付仍命數遞邑草記中諸窠瓜前切勿移擬付籖懸註於御覽官案
정조 19년 · 목
敎曰法而不遵無異於無法況守令數遞所關者民事旣問該道先抄十年內數遞諸邑草記而坡州等邑在其中楊州信川因實病或公格不得闊挾而坡州則反是前倅處地宜戒躁進新倅年紀難責久任欲爲懋實信令之擧先從此等處留意坡州前牧使徐英輔仍任瓜滿前勿移新牧使曺允精用履歷足矣自有次次當爲之職都監千總作窠遞付仍任牧使除辭朝今日下去所佩密符以遞來牧使之所佩仍佩成送諭書事該房知悉此後草記中諸窠瓜前切勿移擬御覽官案籖紙懸註以爲便覽之地
정조 19년 · 강
遞差承旨趙尙鎭
정조 19년 · 강
副校理李福潤上箚陳戒賜批
정조 19년 · 목
箚略曰臣聞遇災而懼則災可弭也求言而用則言可致也今殿下遇災而已懼之矣求言而將用之矣誠如是也今日之雷安知不爲轉移之一大機哉臣竊伏見我殿下以上聖之姿當有爲之時聰明睿智卓越百王典學求治出於至誠殿下之所自期民臣之所仰望曷嘗在於漢唐以下而臨御二十年治效愈邈聖心獨勞就其易知易見者言之朝象有委靡之歎生民有困悴之患紀綱無振刷之望言路無開廣之效懲討不行義理不明可憂之端不一而足殿下試於燕閒無事之時默自循省則亦豈無惕然警發者乎噫天人一理彼此無間方寸纔動誠僞立見近年以來收藏之月轟殷之雷殆無歲無之殿下必惕然驚動廣詢消弭之策而間有言者盡歸文具曾未幾何政令云爲一循前套殿下遇災戒懼之誠反有欠於中庸所云不息則久之義若然則其於以實不以文之道可謂遠矣如使殿下一念寅畏常如冬雷之日則災沴之作必不再於今日矣今殿下應天之道又不過如前日之文具而對越之誠或輟於須曳之頃則安知後之視今不如今之視前乎此臣之所大懼也如欲痛改舊轍務新實德惟在殿下一轉移之間且夫所謂實德云者要不過典學正心親賢來諫而其本則誠而已臣於此又有所感焉今之朝臣欲效補拾之忠而不能感動君父者誠之薄也殿下務盡修省之道而不能昭格上帝者亦豈非誠之未至也若上下交修至誠無間則天人相感之效不難致矣誠之一字固是腐儒陳言而天德王道舍此無他伏願殿下加意而猛省批以所陳當體念矣
정조 19년 · 강
命忠淸監司柳焵災實分等依狀請施行舊還極劣米停退三軍門樂工保米守總軍兵納米尤甚邑折半之次邑三分一幷代錢貢津倉大同田稅依前擧行江都移轉待後輸納歲抄漸次磨勘亦勿定限推奴徵債防塞尤甚邑勿定配所廟堂所請加劃災一萬七千五百結外又劃數千結新還則尤甚邑四分一之次稍實邑從便代捧私賑救急時有難擅便者爛商登聞雙樹安興軍餉幷輸納本城本鎭而三等邑中措處之方問于湖西前道臣李亨元更爲指一草記仍命推該道臣焵重推有司堂上李時秀三南年分狀啓上來間無敢公退
정조 19년 · 목
備局啓言卽見忠淸監司柳焵災實分等狀啓則牙山等十五邑置之尤甚庇仁等二十三邑一鎭置之之次丹陽等十六邑置之稍實仍以爲事目災二千五百結外不足災二萬五千一百四十九結五十五負六束持許加劃尤甚十五邑値此荐歉民勢艱窮隨其緩急或私賑或救急其餘之次稍實邑中最窮無依之類從略接濟爲辭而後錄諸條幷請令廟堂稟旨分付矣分等依狀請施行本道今年穡事不待道臣之言槪可料量右沿十餘邑外比之昨年差有勝焉所請災結之無減於昨年雖涉過當而在朝家爲民寧失之義有難多數減削事目所劃外加劃一萬七千五百結以準二萬之數使道臣守令詳察均俵毋或有吏鄕偸弄之弊則被災之民庶免白徵之冤以此分付私賑救急等事道臣旣有經紀穀物亦不陳請別無可以稟處知委之事而雖以道啓觀之沿邑民情若是遑汲毋論歲前歲後惕念殫誠撫恤尊接如或有營邑所難擅便者爛加商量詳細登聞以爲從長區處之地事一體嚴飭後錄諸條中舊還停退事賑餘窮民又當歉歲新舊幷督易致騷擾依狀請施行而至於昨年停退條則道啓未徹之前持下別諭分數仍停已是曠絕之澤稍實之邑皆在左峽峽農比沿野不啻懸勝强分邑戶更請裁處事體未安該道臣推考三軍門樂工保米代錢事軍門需用雖甚緊重納米之難甚於納布身布代錢旣出持恩諸色保米亦爲以錢代捧守總兩營軍兵納米代錢事與三軍門保米宜無異同亦爲許施新還準折代捧事嗣歲種糧皆資還穀舊還旣停退新還又代捧則窮冬催科雖似稍便方春接濟將何支繼道臣所請似欠深量而民情所係亦難一切防塞只尤甚邑五分一以相當穀準折代捧待明秋還作本色極劣米停退事果爲沿民之弊端亦與舊還無異依所請許施雙樹安興軍餉仍留受去邑事災歲窮民遠輸之弊在所矜恤而軍餉體重有難盡數許施只尤甚邑限三分一仍留待明秋還納貢津倉大同田稅裝載事江都移轉待後輸納事便成年例依請許施歲抄漸次充定磨勘亦勿定限事災民必多貽弊且是昨年所許亦爲許施推奴徵債防塞尤甚邑勿定配所事依狀請施行何如允之敎以該道所請加俵之數比昨年亦過千有餘結則本道年事之聞見各異槪可推知草記所請外加劃數千結令道伯量宜均俵俾無勒徵之弊新還代捧事方春接濟之有難支繼誠如卿等之言而道狀旣如此尤甚邑四分一之次稍實處則營邑相議從便代捧事分付民事所關中夜呼燭使有司堂上問議於時任三相卽爲草記則不敢放心達夜苦待而促飭之後今始來呈己極稽緩廟堂入啓文書事體又何如況災結區劃有此誤書極爲未安前此雖多似此做錯以淵魚不察之意含垢者屢矣又況城餉之無敢輕請捧留昨年卿等所奏何等申嚴而民事雖重該道之循例枚擧爲有司者不能提醒於卿等若此則有司之稱名實不副此有司堂上行公之後專不致意每每如此萬萬駭然當該曹司有司堂上李時秀爲先從重推考三南年分狀啓上來間無敢公退事卿等嚴飭又啓言湖西事目災外加劃二萬結合爲二萬二千五百結一一均俵俾無把束白徵之冤事仍爲嚴飭雙樹安興軍餉仍留受去邑事臣等之遽請從施致勤提飭誠不勝惶悚請毋論三等邑一幷輸納於本城及本鎭事分付道臣允之城餉事旣聞之後朝家輸念民弊之道不可旣許旋停三等邑中如何措處爲可前伯自湖中還來詳問便否更爲指一草記
정조 19년 · 강
命藍浦縣癸丑條沈沒稅穀之改納者限明秋停退仍命改色與否廟堂相議以聞
정조 19년 · 목
備局啓言卽見忠淸監司柳焵狀啓則以爲藍浦縣癸丑條稅穀通津沈沒米七百三十六石零太七十二石零改納一款限明秋姑許停退事請令廟堂稟旨分付矣本縣連年失稔民情在所當念今此通津沈沒之穀事體與當年稅穀有異舊還拯劣皆許停退此一款亦宜在參量之科請依狀請限明秋姑許停退允之敎以當初改色之擧豈是益下之政乎況以錢較穀價不相當不可但以白徵言此等處正合留意卿等與諸有司相議更爲草記
정조 19년 · 강
命置忠淸監司柳焵嶺南湖南穀移轉之請仍命該道臣生穀貯穀之方狀聞
정조 19년 · 목
備局啓言卽見忠淸監司柳焵狀啓則以爲道內穀總素稱不數而今年穡事又此失稔窮春民艱可以預料其所接濟惟靠還分而顧今本道則最被災荒兩南則俱幸豐登嶺南湖南兩道中穀簿有裕處無論某樣穀限三萬石特爲移轉以爲及時運來均排糶䨀事請令廟堂稟旨分付矣取考本道今年分留成册則各穀合爲四十四萬三千餘石道內五十四邑雖如法分留苟能精約分俵則足可支繼於種糧設或有如千不足量宜加分則庶免乏絕之患至於兩南移轉道臣所請似欠斟量嶺南則嶺阨阻隔海路險遠轉輸一款有難輕議湖南則昨冬今春移送耽羅之數至於二萬六千包之多且經大賑沿邑穀簿無不枵然今又割出許多穀物則實有主客俱困之慮請狀啓內辭意置之允之敎以湖南事勢果如此嶺南亦然而本道艱食亦不可不念多少間生穀貯穀之方更令道臣狀聞事分付
정조 19년 · 강
飭預講接濟耽羅之策仍命以吏曹判書尹蓍東收議三件事關問湖南道臣耽羅守臣
정조 19년 · 목
敎曰關心者耽羅民事也昨年賑濟殫竭誠力而及其入聞塡壑難計其數云罪己貶躬若癏若恫今見守臣狀本年事又未免失稔言念島民寧欲無言其所賙救之方宜急不可緩昨冬後時之前鑑豈不爲今日之凛然懲羹處乎然而湖南沿邑之未登無異於昨年則爲彼島民忽此沿氓誠亦有所不忍而島民無此陸穀何以活出乎道臣守臣若能悉心經紀步集公私之船船開貿遷之路無泛舟之名而有泛舟之實則固萬幸而此猶不可下手則先令湖南備置萬包穀於沿邑運致與輸去間一從便宜之策而其他節目間事惟在道臣守臣之措處之如何廟堂指揮之又如何朝以右相言爲可而晩見吏判說其所條對尤爲詳盡卽令有司堂上中吏判添載收議第二三四件關問道守臣夜中呼燭如是申諭而有道守臣不能濟活若使一夫不獲則其可曰域中有朝廷朝廷有紀綱乎幷以此意嚴明分付
정조 19년 · 강
命禁御兩營軍兵私習待晴爲之
정조 19년 · 목
承旨金履成李義駿等啓言近年以來冬雷殆乎無歲無之而若無應驗故人心習狃咸曰無傷至於今番旣無燁燁之光又無轟轟之聲聞者少而不聞者多自凡人觀之宜若無所警愓而求之古經則其寒其煥不可謂以其敍矣況乎人心雖習狃者一或聞雷則初心莫不恐愓久乃恬嬉所以恐愓者亦非爲時氣失節而然也蓋天理所發有莫之然而然者故昔宋理宗寶慶初雷發非時而有終夕不安心之語魏了翁之入對也卽論人主一心義理所安是之謂天非此心之外別有所謂天地神明若卽不安而求之隨事反求則大本立而無事不可爲矣夫此不安之心卽實心之遇災發見者此無異於齊宣見牛不忍之仁心而惜乎不知擴充失於恬嬉終不能以實心行實政臣愚死罪竊以爲殿下今日求言之敎卽理宗不安之心而旣以之發於絲論布諸上下則庶幾乎擴充之方而臣等所言陳腐常談雖不足採試使朝著之間或有忠言讜論若徒曰體念而止則是不幾於悅而不繹從而不改使今日求言之勤敎終歸於文具而已豈不可惜哉鳴呼試以近日政令施措觀之文具多而實政少故逶迤已久而骨鯁道窮內則紀綱不立而百工玩愒外則循良不擇而貧墨縱橫遂至民窮財竭百弊層生此莫非文具之所釀成者耳今此微雷之示警雖不必牽合於某事某應而大抵非太平盛世之所宜有者宜聖上之怵然反省視微如著欲其防患於未來也抑臣聞之天變曰災人變曰害以今言之天災雖微人害甚著伏願殿下一心兢惕常如此日而勿爲恬嬉所奪微處固宜及求而著處益加審察擺脫文具惟懋忠質之治則太平萬世從此可墓豈不休哉批以所陳雖似泛而無當亦足謂之格言當留意矣
정조 19년 · 강
命領議政洪樂性右議政蔡濟恭勿詣齋所景慕宮提調口傳差出仍命此後展拜及親享時本宮提調有闕則草記差出著爲式郞官差出依廟官例爲之
정조 19년 · 목
因藥房都提調洪樂性提調李時秀副提調黃昇源請診啓辭批以慈殿慈宮氣候一樣卿等不必入侍而日寒若此都提調何爲入來乎今日擧動欲於晚後隨便爲之禮畢當卽還者出於爲卿等及軍兵省弊之意廷候亦勿爲之卿與僚相切勿進詣齋所本宮提擧之代令該曹口傳差出此後若有展拜與親享之命而有闕未差卿其草記口傳差出或該房啓辭該曹草記事定式郞官差出依廟官例爲之事分付該曹
정조 19년 · 강
遞都總管權曮以徐有防代之前望也
정조 19년 · 목
因都總府守宮望筒敎以懸頉總管許遞前望單子入之待下批牌招察任
정조 19년 · 강
以具庠爲弘文提學尹蓍東爲藝文提學竝前望也
정조 19년 · 목
敎曰弘文提學前望單子入之又敎曰藝文提學前望單子入之待下批牌招冬享祭文撰進
정조 19년 · 강
以尹蓍東爲景慕宮提調口傳也
정조 19년 · 강
命禁衛大將李敬懋重推承旨洪義浩罷職李肇源禁推標信啓請該校棍汰尋放肇源以李晚秀李光益爲承旨竝前望也
정조 19년 · 목
政院啓言今日擧動時挾輦軍弘化門銅龍門入直鄕軍除出標信請出敎以旣有午後出宮之命昨夜亦以此意嚴飭則忽於開門時有此標信請出之擧先時後時其律一也豈敢於向來申大顯處分之後該營擧行反爲相反萬萬痛駭常時不能檢飭之該大將爲先從重推考幺麼軍兵出用每煩酬應豈有如許國綱乎此啓辭捧納承旨罷職今番更犯之承旨禁推○政院以擧動時承旨當爲備員啓請開政差出敎以前望單子入之待下批牌招察任以晚秀光益批下於前望○刑曹啓言依下敎禁衛營標信啓請敎鍊官具始方各別嚴囚敎以令禁將嚴棍汰去俾各營知先時不及時者其律卽同之意○因李肇源囚單命放
정조 19년 · 강
重推承旨黃昇源李晚秀李益運金啓洛李光益
정조 19년 · 목
敎曰申飭之下今日政院擧行之駭然愈往愈甚甚至仕記尙不書入在院承旨一傡從重推考
정조 19년 · 강
罷拿承旨鄭尙愚仍命標信事承旨處分傳敎中五字抹去尋放尙愚以申耆爲承旨前望也
정조 19년 · 목
敎曰今日承宣處分傳敎中旣書豈敢又書焉敢字句不成文理如許不能提稟之承旨將焉用哉爲先罷職令該府拿問嚴勘傳敎中焉敢二字及其下之擧者三字竝抹去○因鄭尙愚囚單敎以姑放
정조 19년 · 강
命檢校待敎徐有矩守宮景慕宮提調尹蓍東動駕時進參
정조 19년 · 목
政院啓言今日動駕景慕宮提調當爲進參而都提調洪樂性因下敎不爲進參提調尹蓍東內閣守宮云何以爲之敎以內閣守宮檢校待敎爲之提調使之進參
정조 19년 · 강
命承旨鄭尙愚拿處黃昇源重推傳諭備郞李商一汰去
정조 19년 · 목
敎曰領相則問候批答已言之右相許以勿來之意使備郞傳諭則誤傳於左相云左相則朝者問疾豈有更遣備郞之理乎司謁設或誤傳爲承旨者無一言提奏近來此等承旨不若革之之爲愈當該承旨爲先令該府拿問處之以爲出納不審者之戒備郞亦具五官則承旨若令往傳於連山大臣則又將走馬下往乎當該備郞爲先汰去政院之事事做錯默無一言當該都承旨爲先從重推考
정조 19년 · 목
具翼善冠袞龍袍乘輿出永淸門明政門弘化門由逌瞻門至齋室門外降輿入齋室仍詣版位展拜陞詣宮內奉審仍爲親押還入齋室
정조 19년 · 강
命經宿及翌日問安竝勿爲之
정조 19년 · 강
假注書李東煥以左議政兪彥鎬附奏書啓
정조 19년 · 목
書啓以爲臣敬奉聖諭馳往傳諭于南部鑄字洞契左議政兪彥鎬所住處則以爲臣向於病伏淹潛中冒上一箚略控愚悃而第於末段所陳事病昏精力未暇周悉猶有未詳之蘊區區寸衷寤寐耿結不自意史官儼臨俯問賤疾仍又傳宣別諭首尾屢百餘言剖析備盡義理嚴明臣不勝欽仰讚頌繼之以感咽是奚但釋群疑而服民志已也其將永有辭於天下萬世矣凡今日爲殿下之臣者孰敢不惕然曉然於至精至微之大義明旨而況在臣心尤當如何至於卿言予言予心卿心之諭此實千古人臣之所未嘗得之於君父者隕結銘鏤之極益不省神心之措於何地未死餘日捋何以報答萬一也臣旣承此寵諭亟宜顚倒趨詣於文陛之前以伸區區之忱又況閟宮時享隔以數日參班陪祭分義當然而狗馬之疾自昨頓添貼身床席萬無蠢動之望陳章請譴亦不能自力虧分闕禮罪益難逭伏枕隕越言不知裁尤增死罪云矣
정조 19년 · 강
行宗廟冬享大祭
정조 19년 · 강
遞刑曹參判李亨元以金履成代之前望也
정조 19년 · 목
敎曰專對出壃在近副使兼帶詞訟之任許遞刑曹參判前望單子入之待下批牌招察任
정조 19년 · 강
以蔡弘履李勉兢爲承旨竝前望也尋命前都承旨趙尙鎭仍任
정조 19년 · 목
以弘履勉兢批下於前望敎曰新除授承旨中罷散人敍用○政院啓言新除授都承旨蔡弘履資是嘉善而左承旨洪義榮乃是嘉義座次有違格例何以爲之敎以前都承旨仍任
정조 19년 · 강
召見諸承旨及下直閫帥守令厚陵參奉權載大于誠正閣
정조 19년 · 목
持公事入侍也○予謂忠淸兵使金命遇曰聞該營穀簿不成說云着念措置俾有實效上黨山城城役亦須董飭從速完畢予謂載大曰汝年幾何載大對曰十八歲矣予曰後生何知念爾先故實感予懷
정조 19년 · 강
領議政洪樂性左議政兪彥鎬右議政蔡濟恭聯箚引咎賜批
정조 19년 · 목
箚略曰雲觀之報才徹求言之敎繼降戒懼修省之德意洋溢於十行有足以仰格天心俯導人和伏不勝欽仰攢歎之至殿下如欲因警而圖治莫如擇相如欲擇相莫如斥退臣等臣等俱以衰癃蔑劣之姿忝叨輔相之任久己三載近過半年朝象不能淸泰世道不能挽回民生而困悴極矣風俗而頹敗甚矣觸處昏憒一無禆補至使一初昭朗之會依舊汨董世界則安得無今日之譴告哉伏乞亟賜斥免臣等改卜賢德以答天譴以幸國事批以直由一人何有於卿等安心視事仍命遣史官傳諭
정조 19년 · 강
兵曹判書李得臣上疏辭職賜例批
정조 19년 · 강
承旨蔡弘遠因金履成疏上疏徑出命還給牌招
정조 19년 · 목
疏略曰臣之與右承旨金履成不宜作僚於一院之中臣於再昨筵席已有陳達者渠雖不言臣已知之而昨見其到院之疏則語脈絕悖所下一字帶得叵測之意渠雖無倫以不率敎爲伎倆豈忍於與臣嫌避之章攙及詬辱臣父之語乎臣滿心痛迫卽欲溘然伏聞履成之疏雖命還給臣旣目覩其原本則臣之不可復齒於銀臺之列不待辭畢而決矣伏乞亟削臣所帶之職仍治臣徑出之罪焉
정조 19년 · 강
承旨李勉兢因大臣箚上疏自引賜批推考仍命牌招
정조 19년 · 목
疏略曰臣向於司吏院隸事又復妄發畢竟巧憯之目出於大僚之箚危蹙慚悚無面對人前後事實聖鑑已燭臣不敢更事覼縷而就其箚語中論之傳敎頒布之下緩步而慢蹇者爲可曲護耶推背而催督者其罪當笞耶喉院擧行急於星火而如臣孱劣不能行號令於百司吏隸之怠慢日甚一日呼召者疾聲而急趨進來者漫應而徐行傳命之不及時已成弊習臣以爲大臣若聞伊日事狀必當痛治嚴飭自司吏始以爲董率振刷之道而今乃一切反是誠恐視聽之有駭擧措之失當臣不獨任其責也至如臣疏中停刑弛禁云云非欲藉此爲說直言大臣之有所失也夫聖節前後一日各司不用刑杖載在通編人孰不知則此而無心乃所以爲失惟其有失人得以言之也假令以下各司當此日有此事則臣奚但泛說而已哉斷當論啓請勘非獨政院爲然相府亦必致責今乃已有所失而反以罔測之目加之於言其事之人何其恕已則太寬責人則太刻耶武侯敎人勤攻之意潞公當面愧謝之量想不應若是也若曰大僚雖有所失小臣何敢斤言必也匿不以聞然後始免得罪於臣室則臣恐後弊所關不但止於命令之稽滯而已也夫傅會成言謂之巧構捏陷人謂之憯相府明有是事臣疏顯言其失何嘗近似於此箇題目哉若責臣以辭近迫隘有傷忠厚之風則臣當受以爲過而今直以二字蒙準臣構捏臣言之雖甚容易受者豈不難堪身名僇辱無復餘地束帶揚揚斷無其望而亦豈可囁嚅畏縮不一嗚號於天地父母之前哉伏乞亟收臣所授職名仍治臣前後罪狀以警具僚以靖私義批以此豈如是之事爾則推考○敎曰右承旨批下牌招察任
정조 19년 · 강
大司諫韓用龜上疏辭職附陳六條仍請前禁將李邦一竄配賜批
정조 19년 · 강
命五臺山璿源閣有頉處遣宗簿寺郞官奉審始役
정조 19년 · 목
宗簿寺啓言卽接江原監司李秉鼎牒報則今此五臺山璿源閣有頉處馳進奉審則七箇椽木果爲腐傷垂頭與地方官從窓隙屢回看審則椽木上端所付處似有滲漏之痕而腐傷與否終難的知椽木不可不用以新材則役處雖少閣內竝役勢所必至云閣內傷處詳細看審然後可以修改而其在愼重之道不可付之於地方官請依例發遣本寺郞廳奉審後趁卽始役允之
정조 19년 · 강
命安興雙樹餉穀竝許三分一仍留於昨年受去邑
정조 19년 · 목
備局啓言依下敎問于湖西前道臣李亨元處則以爲昨年餉穀受去等邑俱是尤甚處而今年分等雖爲稍實之次陸輸船運民弊則均道臣之竝請三等邑三分一仍留者似有料量不是過語云矣前道臣所論又與道啓所請無異而三等邑之竝許仍留太無區別只兩城鎭軍餉昨年受去邑中今年尤甚處限三分一仍留待明秋還納本城本鎭事請分付敎以今番則依道臣狀請施行
정조 19년 · 강
命昨日監軍柳相穆李儒秀仍用
정조 19년 · 강
遞戶曹參判曺允亨以李亨元代之口傳也
정조 19년 · 목
因允亨辭單敎以許遞副使時無職名令該曹口傳擬入
정조 19년 · 강
遞承旨李勉兢蔡弘遠李晋秀以李肇源李鼎德成種仁爲承旨竝前望也
정조 19년 · 목
勉兢弘遠再違召竝許遞因承旨有闕政事取稟敎以右副承旨許遞與未差之代前望單子入之待下批牌招入直
정조 19년 · 강
命金吾時囚曺錫中李運行竝附過放送李郁延照律
정조 19년 · 목
義禁府啓言假注書曺錫中原情以爲擧條書納固當審愼奏御文字尤係至重而不能致察字多落漏孼由自作罪實難逭云曺錫中請刑推得情敎以筵說之外講說尤爲麥浪附過放送使之改修納又啓言吏曹正郞李運行原情以爲渠以兵曹判書薦望受來事馳往諸大臣所住處而擧行遲滯致勤飭敎至承淑問之命惶懍罔惜云李運行曾經侍從請議處敎以附過放送又啓言觀此平安監司金載瓉宣川前府使李郁延事査啓則以爲別定査官捉上應問各人以前後所現發公私文書一一詳考反覆鉤問則囚供所發明者不但都歸爽左前査時所未發者今又呈露無餘公庭行査文簿爲贓而今此大小文簿或是成册或是件記發賣之月日數爻剩條之去來先後鑿鑿昭載且況踏印手決若執左契至於春間行査時欲掩己賣之跡身爲官長手割還案者除却本事卽此一款已萬萬駭惋所謂排朔發賣云者旣諉以邑中已例故前査時初不枚擧于修啓中矣囚供之以此一段反爲其自掩之欛柄者誠是意外此亦非還穀那移之罪乎設如囚供果是例賣此在準價發賣二千三百四石之外則惟見其罪上添罪此何足爲掩罪之端乎犯科如此執贓如此而乃於置對之供敢以一二沒實之言欲爲掉脫之計者大關法綱尤極痛駭宣川前府使李郁延罪狀令攸司稟處爲辭矣莫重還穀恣意擅弄取剩立本之數至於二千三百餘石之多已極無狀而乃於營査之時手割還案置對之下粧撰納供者究厥所爲節節痛惡請以此照律允之
정조 19년 · 강
左議政兪彥鎬因李勉兢疏上箚引義賜批罷勉兢職
정조 19년 · 목
箚略曰得見前承旨李勉兢疏本則以臣向日之上箚論罷極口噴簿肆意蹈轢便一彈劾之章臣誠不勝駴怖之至噫臣之前箚所列非謂司吏之不當自本院致責也非謂院隸之不當使傳命及時也特以承旨之直使院隸推背而來者難免損體之失略施循例之警而已此胡大事而若是斷斷愈往愈激反以擧措乖當觀聽有駭等語歸之於廟堂朝廷體統士夫口氣於是乎無復可言寧不寒心至於停刑弛禁云云臣何嘗不自謂有失也今乃以寬於恕已刻於責人費辭張皇至以傅會構捏之說强釋巧憯字義以明其不然誠如其言則臣亦有說當其疏辨也只就本事上平說可否何所不宜而必擧其推治日子有若故犯於飾慶之時者不可不謂之傅會也二十箇例施之笞何至於傷人而增其杖數稱以號呼宛轉者不可不謂之構捏也然則其所分疏無或欲巧而反拙歟誠不滿一哂也其他不擇之語可駭之端臣固不欲呶呶對擧以重傷事面而名忝大官因一微事受此無限侵侮於年少後進國綱朝體其將自臣而壞了無餘矣更何顏面冒沒仍據於具瞻之地乎伏乞亟命斥退以靖私義批以卿何引咎承宣罷職安心視事仍命遣史官傳諭
정조 19년 · 강
副司直金鼎國疏陳湖西十三邑災形仍論還弊賜批命還弊事令廟堂看詳稟處
정조 19년 · 목
疏略曰今年穡事湖西一路最被旱災而一路之中沿海十二邑尤有甚焉秋至霜落都無成實如此大歉咸曰初見賙賑之政不可少緩而臣竊聞民心甚有所憂懼者昨年失稔猶不若今年之甚朝家接濟之方靡不用極故擧免塡壑之患而今年則特以諸路均登道內峽邑亦多稍實道臣謂以爲此若干邑不可登聞道臣旣不登聞則朝何由照燭而蠲恤之如昨年乎以臣所居隣近二三邑觀之早移不過十之一未移爲半晩移亦半而或有升斗可收者百姓怯於徵稅九秋已過無意刈取二三邑如此則十三邑可以推知臣之來時又聞各邑災結營門一切減削一報再報至今相持蓋營門則或恐見阻於廟堂災報之如是退却無足怪也而六月行關未免爲罔民之歸惜乎道臣獨不念及於此也臣來到京邸始聞聖念特軫糶糴之弊發問試策而不拘程式導之盡言甚盛擧也臣伏聞聖策中還餉之許多設弊捄瘼無不歷擧而備數則臣請就其中只據吏胥之弊而言之大抵分糶之法村民則所受有定數所逋亦無多吏還則不然取之不禁用之甚易緩之則不納急之則姑避每至歲末輒置仍分故各邑虛留吏逋居多而民逋絕無是以舊還蕩減之時則蕩減者吏還而百姓不知舊還停退之時則停退者吏還而百姓不知至若當年條停退朝令不卽頒布百姓已爲輸納則該吏除其停退之數潤其私橐而及至停退穀之還捧竝爲再徵於民或有守令摘發其奸則姑置以俟他日畢竟蕩減而後已澤不下究乾沒吏手者誠可痛心且況吏逋浩多故乞貸遍於村閭徵族及於隣境而守令急於彌縫糴其虛殼及其分給精粗互換故民不願受賂門又開元戶之中漏落過半漏者旣多受者疊受無告貧民尤被其害移粟之際借戶成風歛散之時存拔隨意不䅲帳籍之元數只憑吏胥之私簿村里摘奸何其頻數家座統記何其煩瑣損戶之利全歸於面任烟戶之役偏責於良民籍法之疏漏又如是矣其他操縱舞弄千塗百轍而大小事權在渠掌握官長則按簿而已或出已見不襲謬規則同聲沮毀牢不可破從又俛而從之此則京外同然而古諺所謂掀天動地不可下手者正爲此也吏亦民也非農非賈長待官門無所聊賴而典守國穀此無異於敎猱升木雖曰刑而求其廉不可得也臣竊以爲外邑吏胥優其稍食然後還餉杜弊之道始可議爲吏胥稍食之資則營邑所用耗條酌量除出排朔上下一如京司之吏而還穀則嚴立科條使吏胥無得犯手則民皆看作已物而還穀始精實矣穀旣精實則民不行賂規免而分還始均矣夫然後守令可以責監守之能否朝廷可以責守令之勤慢汰宂吏之額數便於給料簡錢穀之名色明若指掌用劉晏任士之古規寓朱子社倉之美意皆無所不可而特是次第修擧之事也批以湖西十三邑事卽所念念不置者已從道伯年分狀聞皆許所請此後勤慢更欲考察還弊事令廟堂之臣看詳稟處
정조 19년 · 강
遞承旨洪義榮以鄭尙愚代之前望也
정조 19년 · 목
義榮不爲仕進政院啓請牌招敎以許遞前望單子入之待下批牌招察任
정조 19년 · 강
命黃海監司徐邁修災實分等及牙兵入防停止尤甚邑勿定配所推奴徵債防塞事竝依狀請施行事目災外加劃三千結新還代捧事尤甚諸邑許令闊狹海州安岳癸丑停退身貢條仍停舊還則各其邑最近一年條收捧
정조 19년 · 목
備局啓言卽見黃海監司徐邁修災實分等狀啓則安岳等五邑置之尤甚載寧等七邑置之之次瑞興等十一邑置之稍實仍以爲事目災五百結外不足災四千二百八十五結三十八負特許劃後錄諸條竝請令廟堂稟旨分付矣分等依狀請施行本道災政多寡專係於延海安岳等四五邑今年畓農之不及田農誠如道臣之言而以四五邑之災加請之數多至四千二百結者終涉太過事目災外加劃三千結令道臣更加詳察精實均俵則庶使被災之民獲免白徵之冤後錄諸條中尤甚之次新還代捧事本道還穀之弊多因代捧之致一番許代久不還作穀品之麤荒穀簿之紊亂職由於此道臣雖以民情爲急今年異於大歉此一款置之海州安岳癸丑停退條仍停事今年再次蕩減之恩實爲海民曠絕之澤停退條且與舊還有異連年仍停終難遽議亦爲置之舊還除尤甚邑分排事尤甚五邑荐値歉荒民情事勢果難竝督本道舊還四萬三千餘石除尤甚五邑限三分一以其餘各邑分排收捧牙兵入防停止事往來實爲弊端停止多有已例尤甚邑勿定配所事推奴徵債防塞事竝依狀請施行何如允之敎以代捧事雖以此爲弊亦不可全然防塞尤甚諸邑許令闊狹海州安岳癸丑停退身貢條特許仍停舊還則各其邑最近一年條收捧數若過於分排之石數更令報本司闊狹
정조 19년 · 강
命始興萬安橋董役時首勞人金天寶道內瓜滿僉使作窠差送張烶等三人竝五衛將作窠調用畿營裨校賞加帖加
정조 19년 · 목
京畿監司徐有防狀啓以爲安養石橋今旣完役故橋梁間架長廣尺數及捐補監董看役禆校等效勞之人開錄馳啓論賞一款令該曹稟處○石橋虹霓水門五間長一百尺廣二十二尺高十五尺左右船艙石築合一百六十尺捐補監董嘉善金天寶張烶金大▣出身金元燮看役營禆折衝徐浹修營校折衝徐毅麟敎曰始興縣萬安橋工役告完而長廣之闊遠可與松溪橋萬歲橋齊稱董事之人當有拔例論賞之擧首勞嘉善金天寶道內瓜滿僉使作窠令該曹差送其餘三人竝五衛將作窠調用營禆一人賞加營校一人帖加事回諭○敎曰政官待開門牌招開政
정조 19년 · 강
命京畿監司徐有防加請災三千五百八十結及後錄諸條各邑新舊還分數停退代捧長湍等四邑田大同代捧江都米禁御兩營留餉代錢臨津等處移轉穀捧留本邑推奴徵債防塞事竝依施交河總餉特許捧留喬桐再昨年停退大同亦爲仍停仍命畿伯之未及奉審陵寢遣承旨爲之